Il-Prim Ministru Joseph Muscat ġie ppreżentat kopja ta' Dun Kixott mill-Manċa, traduzzjoni f'forma ta' poeżija li Pawlu Montebello (1905-2006) kien qaleb għall-Malti bejn is-snin sittin u s-snin tmenin tas-seklu l-ieħor. Il-ktieb huwa illustrat bl-inċiżjonijiet li Gustav Dorè kien għamel fl-1860 għal edizzjoni Franċiża tar-rumanz ta' Miguel Cervantes (1547-1616). Il-preżentazzjoni saret minn Maria Cassar, l-armla tal-ġurnalista Anton Cassar li sabet il-manuskritt oriġinali ta' Montebello fil-kollezzjonijiet privati ta' żewġha. Is-Sinjura Cassar kienet akkumpanjata minn uliedha Anna Maria u Joseph. Il-Prim Ministru rringrazzja lill-familja Cassar talli salvaw dan il-kapolavur letterarju. Dr Muscat feraħ lid-dar tal-pubblikazzjoni SKS (Sensiela Kotba Soċjalisti) li qed tippubblika dan il-volum f'għeluq l-400 sena mill-mewt ta' Cervantes. Il-ktieb se jkun imniedi fit-22 ta' April fil-Kavallier ta' San Ġakbu fis-6.30pm, f'lejla organizzata mill-Ambaxxata Spanjola f'Malta, fejn Dr Adrian Grima se jaqra siltiet mill-ktieb. Dakinhar se tinfetaħ esibizzjoni dwar Don Quixote u jintwera l-film Don Quixote, Knight Errant (2002) ta' Manuel Gutiérrez Aragón. Miguel Cervantes miet 400 sena ilu fit-22 April 1616 u jinsab midfun f'kunvent f'Madrid.